Vele stof tot nadenke | Centurion Rekord
Dr Isak Burger is goed bekend by aanhangers van die Christelike lektuur.
Sy vorige boek 5 Minute Voor en Na die Dood was 'n treffer met verkope van meer as 400 000, wat baie vreemd vir hierdie soort boek is.
Met die eerste oogopslag is die voorblad van sy nuwe boek ongewoon. Sy foto verskyn op die voorblad en die titel van die boek is lank: Jesus is meer…as kerk toe gaan, geld gee en goed doen. Dit wys egter reeds op die aanslag van die hele boek – 'n holistiese kyk op die historiese Jesus van die Bybel. Om Jesus te laat gestalte kry voor vandag se mense.
Die boek beslaan 219 bladsye en bestaan uit meer as 110 kort 'dagstukkies'. Hoewel dit nie die skrywer se bedoeling was om 'n Bybelse dagboek te skryf nie, slaag hy met die samestelling van sy boek omdat elke kort stukkie veel stof tot nadenke bied. Hierdie is nie 'n boek om in een sitting deur te lees nie, maar om dit dag na dag te deurdink en jou eie te maak.
Burger skryf in 'n gemaklike geselsstyl en raak nooit prekerig nie. Hy skroom ook nie om omstrede kwessies aan te raak nie en vertel die verhaal van Jesus sodat Hy ten volle voor ons uitgeteken staan. Die historiese Jesus kry relevansie in die moderne wêreld.
Die skrywer sê self in sy voorwoord: 'Waar ek (in liefde) verwys na die dinge wat mense doen in die naam van godsdiens wat ander seer maak, is dit nie 'n veroordeling nie. Dis eerder bedoel om ons almal as gelowiges te bemoedig om meer soos Jesus te wees – sodat die wêreld Hom in ons kan sien".
Op bladsy 49 skryf hy :"Ek het so pas weer in 'n koerant se briewekolom gelees hoe sogenaamde Bybelwetenskaplikes die Godheid van Jesus verloën en probeer om 'die oordrewe kultiese en mitiese Christusverering af te skaal'. Die bose geeste in die tyd van Jesus (en ook vandag) het duidelik ander insigte gehad.
'n Ander tema wat sy boek saambind is dat mense God nodig het – nie 'n dooie godsdiens met uitputtende voorskrifte nie. Die dinge wat gelowiges doen wat mense van Jesus weghou, word daarom in liefde uitgewys, nie as veroordeling nie, maar as aanmoediging vir almal wat waarlik die kerk van Jesus wil wees om Hom vir die wêreld te wys.